Kertomuksen ohessa julkaistaan komission yksiköiden valmisteluasiakirja, jossa tarkastellaan lähemmin kertomuksessa kuvattua kehitystä. Komission yksiköiden valmisteluasiakirjan liitteessä esitetään, viisumivapautta koskevassa toimintasuunnitelmassa edellytetyn mukaisesti, päivitetty analyysi ja tilastotietoja EU:hun matkustavien Ukrainan kansalaisten viisumivapauden mahdollisista muuttoliike- ja turvallisuusvaikutuksista. Tiedot perustuvat asiaankuuluvien EU:n virastojen ja sidosryhmien toimittamiin tietoihin. Vaikutustenarvioinnista käyvät ilmi muuttoliikkeeseen ja turvallisuuteen liittyvät keskeisimmät kehityssuuntaukset. Arviointi osoittaa, että EU on edelleen houkutteleva kohde Ukrainasta saapuville maahanmuuttajille. Tämän vuoksi on otettava huomioon mahdolliset muuttoliikkeeseen ja turvallisuuteen liittyvät haasteet.

Viisumivapautta koskeva vuoropuhelu EU:n ja Ukrainan välillä käynnistettiin lokakuussa 2008. Euroopan komissio esitti marraskuussa 2010 Ukrainan hallitukselle viisumivapautta koskevan toimintasuunnitelman. Toimintasuunnitelmassa vahvistetaan useita täsmällisiä, neljään keskeiseen asiakokonaisuuteen liittyviä edellytyksiä, joilla on tarkoitus varmistaa tarvittavan lainsäädäntö- ja toimintakehyksen sekä institutionaalisen kehyksen hyväksyminen (ensimmäinen vaihe) ja niiden tosiasiallinen ja kestävä täytäntöönpano (toinen vaihe). Näiden edellytysten on täytyttävä ennen kuin Ukrainan kansalaiset, joilla on biometrinen passi, voivat matkustaa Schengen-alueelle viisumitta lyhyttä oleskelua varten.

Rajavartiolaitos on 6. marraskuuta 2015 lähtien tarkastellut eri vastuuministeriöiltä ja virastoilta saamiaan ehdotuksia, jotka koskevat strategialuonnosta ja sen täytäntöönpanoa varten hyväksyttävää toimintasuunnitelmaa. Uuden strategian on tarkoitus tulla voimaan 1. tammikuuta 2016.

Ukrainan viranomaiset ovat varmistaneet pääsyn Interpolin tietokantoihin rajanylityspaikoilla. Yhteys Interpolin tietokantoihin oli marraskuussa 39 rajanylityspaikalla. Loput 118 rajanylityspaikkaa liitetään tietokantoihin vuonna 2016. Ukraina on toteuttanut lisää toimia tehostaakseen jo ennestään melko hyvin toiminutta rajavalvonta- ja rajavartiointiyhteistyötä naapurimaiden kanssa. Valtion rajavartiolaitos on laatinut uuden suunnitelman vuosia 2016–2020 koskevaa yhdennetyn rajaturvallisuuden strategiaa varten. Rajavartiolaitoksen odotetaan nyt käyvän osallistavaa vuoropuhelua muiden rajaviranomaisten ja alan toimijoiden kanssa ja esittävän EU:n parhaiden käytäntöjen mukaisen kattavan asiakirjan, jossa käsitellään keskeisiä yksiköiden välisen, viranomaisten välisen sekä kansainvälisen yhteistyön ja koordinoinnin kysymyksiä.

Yhdennettyä rajaturvallisuutta koskevan järjestelmän täytäntöönpano Ukrainassa on edennyt. Valtion rajavartiolaitoksesta on kehittymässä EU:n parhaiden käytäntöjen mukainen nykyaikainen lainvalvontaviranomainen maan itäosan haastavasta tilanteesta huolimatta.

Tältä osin on edistytty huomattavasti sen jälkeen, kun 12. tammikuuta 2015 otettiin käyttöön Kansainvälisen siviili-ilmailujärjestön vaatimusten mukaiset biometriset passit. Kiovan Boryspilin lentoaseman toisen linjan tarkastuksissa on nyt mahdollista tarkastella alueelta lähtevien Ukrainan kansalaisten passeihin tallennettuja sormenjälkitietoja ja näin varmistaa, että passinhaltijan sormenjäljet vastaavat mikrosirulle tallennettuja sormenjälkiä.

Vastaanottokeskusten työntekijöille, tapauskäsittelijöille ja tuomareille järjestettiin koulutusta. Ukrainan vastaanottokapasiteetti on tällä hetkellä 100 paikkaa Odessassa ja 130 paikkaa Taka-Karpatian alueella. Uuden 353-paikkaisen vastaanottokeskuksen avaamista Kiovan alueella sijaitsevaan Yahotyniin on lykätty tästä vuodesta vuoteen 2017. Odessan tilapäisen vastaanottokeskuksen kunnostaminen ja sen paikkamäärän lisääminen sadalla paikalla riippuu tarkoitukseen osoitettujen varojen saamisesta käyttöön.

Valtion muuttoliikeviraston valmiuksia hoitaa maassa laittomasti oleskelevien henkilöiden tunnistaminen on lisätty. Ukrainan hallituksen 27. toukokuuta 2015 antaman päätöslauselman mukaan muuttoliikevirastoon palkataan 1. tammikuuta 2016 alkaen 500 uutta työntekijää, joista osa on laittoman muuttoliikkeen torjuntaan ja maassa laittomasti oleskelevien henkilöiden tunnistamiseen keskittyvää henkilöstöä. Kielikoulutus on aloitettu. Muuttoliikevirasto selvittää parhaillaan, voitaisiinko työntekijöiden vieraiden kielten taitoa parantaa kansainvälisten kumppaneiden avulla. Vuoden 2014 muuttoprofiili päivitettiin ja julkaistiin 5. toukokuuta 2015.

Ukrainan viranomaiset pyrkivät vähentämään tiedustelusta ja vastatiedustelusta vastaavan turvallisuuspalvelun esitutkintavaltuuksia. Presidentti allekirjoitti 21. marraskuuta 2015 lain, jonka tarkoituksena on optimoida lainvalvontaa koskevat valtuudet esitutkinnan yhteydessä. Salakuljetustapauksia koskevat esitutkintavaltuudet siirrettiin turvallisuuspalvelulta sisäasiainministeriölle. Pohdintaa tuomareiden ja syyttäjäviranomaisten erikoistumisesta järjestäytyneeseen rikollisuuteen liittyviin asioihin on jatkettu.

Sisäasiainministeriön ja järjestäytyneen rikollisuuden ehkäisemisestä vastaavien virastojen monimutkainen uudistusprosessi on käynnistetty. Tarkoituksena on vahvistaa selkeästi lainvalvontaviranomaisten toimivaltuudet sekä tutkinta- ja syytetoimia koskeva vastuuketju. Työtä uudistuksen keskeisten tekijöiden täytäntöönpanemiseksi olisi jatkettava. Niitä ovat muun muassa toimivallan selkeä määrittely ja järjestäytyneen rikollisuuden torjuntaan liittyvien tehtävien päällekkäisyyden estäminen.

Ukrainan presidentti hyväksyi 26. toukokuuta 2015 kansallisen turvallisuusstrategian, jonka tarkoituksena on määritellä uudistusprosessin yleinen visio ja suunta. Strategia on pitkä askel eteenpäin.

Ukrainan viranomaiset ovat ottaneet käyttöön virallisen uhrien tunnistamismenettelyn, mutta uhrien on itse pyydettävä tunnistamista. Lisäksi on perustettu kansallinen mekanismi helpottamaan ihmiskaupan torjuntaan osallistuvien tahojen yhteistyötä. Ukrainan nykyisessä ihmiskaupan torjuntajärjestelmässä keskitytään Ukrainaan ihmiskaupan alkuperämaana. Ulkomaalaisia ihmiskaupan uhreja on tunnistettu virallisesti vain muutamia. Maan sisäiseen ihmiskauppaan olisi kiinnitettävä enemmän huomiota, erityisesti siltä osin kuin on kyse maan sisäisistä pakolaisista.

Tunnistettujen uhrien lukumäärä on edelleen hyvin pieni. Ukrainan viranomaiset ovat 19. marraskuuta lähtien myöntäneet ihmiskaupan uhrin aseman 140 henkilölle, joista 60 on naisia, 59 miehiä ja 21 alaikäisiä.

Ukraina on edistynyt merkittävästi ihmiskaupan vastaisen politiikan ja ihmiskaupan torjuntatoimien kehittämisessä hyväksymällä uuden ihmiskaupan torjumista koskevan kansallisen ohjelman, jonka on määrä tulla voimaan 1. tammikuuta 2016.

Viidennessä kertomuksessa todettu edistyminen korruption torjunnassa, erityisesti lainsäädännön tasolla ja institutionaalisissa asioissa, on jatkunut. Parlamentin 8. lokakuuta 2015 hyväksymä lainsäädäntöpaketti, jossa on otettu huomioon osa kertomuksen suosituksista, on tärkeä askel eteenpäin. Kansalaisyhteiskunnalla oli edelleen keskeinen asema korruption torjuntatoimien edistämisessä.

Kansallinen korruptiontorjuntatoimisto on perustettu. Sen päällikkö nimitettiin 16. huhtikuuta 2015 avoimen ja kilpailuun perustuvan valintamenettelyn mukaisesti ja sen palvelukseen on otettu noin 100 tutkijaa, joille on myös järjestetty koulutusta. Korruptiontorjuntatoimiston toiminnan käynnistäminen on siten edennyt suunnitelmien mukaan. Toimisto ei kuitenkaan ole täysin toimintakykyinen ilman korruption torjuntaan erikoistunutta syyttäjänvirastoa.

Tämän korruption torjuntaan erikoistuneen uuden syyttäjänviraston muodostaminen on jo aloitettu, mutta sen riippumattomuuden ja koskemattomuuden kiistaton tunnustaminen on vielä varmistettava. Syyttäjänviraston johtohenkilöiden valintaprosessissa esiintyneet puutteet, kuten se, että valintalautakunnan jäsenten ja ehdokkaiden nimeämistä varten ei ollut käytettävissä objektiivisia ansioiden arviointiperusteita, osoitti, että oikeudellista ja institutionaalista kehystä on vielä parannettava, jotta viraston riippumattomuus ja koskemattomuus voidaan täysin varmistaa. Tämän vuoksi on tarpeen ottaa käyttöön tiukempia riippumattomuus- ja koskemattomuustakeita viraston johdon ja henkilöstön valinta-, nimittämis- ja erottamismenettelyjä varten. On erittäin tärkeää, että korruption torjuntaan erikoistunut syyttäjänvirasto pääsee aloittamaan toimintansa. Se on välttämätön osa korkean tason korruption torjunnassa tarvittavaa tehokasta ja riippumatonta institutionaalista kehystä. Valtakunnansyyttäjä nimitti korruption torjuntaan erikoistuneen syyttäjänviraston päällikön 30. marraskuuta.

Korruption ehkäisystä vastaavan kansallisen viraston perustamisessa on edistytty, erityisesti sen jälkeen kun virastolle valittiin uudelleen johtokunta 28. elokuuta 2015. Hallituksen odotetaan hyväksyvän viidestä jäsenestä koostuvan johtokunnan joulukuussa 2015. Lokakuussa 2014 hyväksytty laki korruption ehkäisemisestä tuli voimaan 26. huhtikuuta 2015. Siinä säädetään varallisuusilmoitusten tarkastamista koskevista järjestelyistä. Tarkastukseen liittyvät tehtävät hoitaa korruption ehkäisystä vastaava kansallinen virasto. Se hallinnoi myös kehitteillä olevaa varallisuusilmoitusten verkkoportaalia. Poliittisten puolueiden rahoitusta koskeva laki hyväksyttiin 8. lokakuuta 2015. Lakiesitys varallisuuden takaisin hankinnasta vastaavasta kansallisesta toimistosta ja varallisuudenhoitotoimistosta hyväksyttiin parlamentin ensimmäisessä käsittelyssä 8. lokakuuta 2015. Parlamentti hyväksyi toisessa käsittelyssä 10. marraskuuta useita lakeja, joiden tarkoituksena on parantaa varallisuuden takaisinhankintamenettelyjä. Näihin kuuluvat erityisesti lakiesitykset varallisuuden takaisin hankinnasta vastaavasta kansallisesta toimistosta ja varallisuudenhoitotoimistosta, varallisuuden takavarikoinnista ja erityisestä kolmansille siirrettyjen varojen menetetyksi tuomitsemisesta. Hallituksen lakiesitysten mukaan tarkoituksena oli perustaa varallisuuden takaisin hankinnasta vastaava toimisto, jonka tehtävänä olisi myös hallinnoida jäädytettyjä ja menetetyksi tuomittuja varoja. Esitykseen sisältyi lisäksi säännöksiä jäädyttämisessä ja menetetyksi tuomitsemisessa noudatettavasta menettelystä. Tekstiin on parlamentissa tehty useita muutoksia, joilla on rajoitettu takavarikoitujen varojen aktiiviseen hallinnointiin liittyviä toimiston tehtäviä samoin kuin takavarikointia ja menetetyksi tuomitsemista koskevia säännöksiä.

Edistyminen lainsäädäntöön ja institutionaalisiin näkökohtiin liittyvissä asioissa voi johtaa merkittäviin lopputuloksiin vain, jos uudistukset pannaan kokonaisuudessaan täytäntöön.

Ukrainan johto on sitoutunut

- varmistamaan, että kansallinen korruptiontorjuntatoimisto ja korruption torjuntaan erikoistunut syyttäjänvirasto ovat täysin toimintakykyisiä vuoden 2016 ensimmäisellä neljänneksellä;

- varmistamaan vuoden 2016 ensimmäiseen neljännekseen mennessä korruption torjuntaan erikoistuneen syyttäjänviraston riippumattomuuden ja koskemattomuuden muun muassa tekemällä muutoksia syyttäjälaitosta koskevaan lakiin ja säätämällä viraston johtohenkilöiden valintaa ja erottamista koskevista asianmukaisista takeista;

- varmistamaan, että korruption ehkäisystä vastaava kansallinen virasto on täysin toimintakykyinen vuoden 2016 ensimmäisellä neljänneksellä ja että virkamiesten varallisuuden ja mahdollisten eturistiriitojen valvonta aloilla ja asemissa, jotka ovat kaikkein korruptioaltteimpia, aloitetaan heti sen jälkeen;